Turvapaikanhakijoiden vyöry Suomeen on yltynyt niin suureksi, ettemme enää kykene hoitamaan sen seurauksia. En usko, että pystymme kotouttamaan kymmenettuhannet tai sadattuhannet tulijat perheineen.

Kotouttaminen vaatii työpaikan, asunnon ja kielitaidon. Jos nämä järjestyvät, onnistuminen on mahdollista. Yhdenkin puuttuessa todennäköisin lopputulos on suutari. Yksilölle epäonnistunut kotouttamisyritys täysin vieraaseen yhteiskuntaan on ehkä koko elämän mittainen tragedia. Se lisää mielenterveysongelmien, syrjäytymisen ja väkivallan riskiä. Laajassa mittakaavassa suuri joukko osattomaksi jääneitä ulkopuolisia tarkoittaa muun muassa slummiutumista ja turvattomuuden kasvua.

Kotouttamisesta on aidosti keskusteltu aika vähän viime vuosina. Nyt olisi syytä, koska tarvittavat työpaikat, asunnot ja kielitaito eivät synny tyhjästä. Jos emme keksi tähän keinoja ja tartu toimeen, on turha tilata vaikeuksia.

Henkilökohtaisesti en usko, että eväitä kotouttamiseen löytyy. Mielestäni Suomeen pitäisi perustaa pakolaisleiri, johon kaikki turvapaikkaa hakevat sijoitetaan odottamaan kotimaansa tilanteen rauhoittumista. Tällaisen järjestelyn luulisi sopivan turvapaikanhakijoille. Voimme tarjota heille turvaa, ravintoa ja terveydenhuoltoa.

Hyvä, että poliisi alkaa purkaa rekisteröimättömien turvapaikanhakijoiden sumaa lisäämällä resursseja pohjoisessa.

Itse lupaan ajaa eduskunnassa painokkaasti turvapaikkatutkinnassa valehtelun kriminalisointia. Valehtelusta käryäminen pitää myös ottaa huomioon turvapaikkaharkinnassa. Pakolaisen ei tarvitse valehdella viranomaisille. Järjestelmää hyväksikäyttäville ja sitä harkitseville puolestaan pitää antaa selkeä signaali siitä, ettemme ole sellainen hölmölä kuin on annettu ymmärtää.